ધરમશાલાઃ ક્રિકેટમાં દરેક કેપ્ટનને ઓલરાઉન્ડરની જરૂર હોય છે. ભારત પાસે પણ હાલ રવીન્દ્ર જાડેજા, આર. અશ્વિન જેવા બે ઓલરાઉન્ડર છે, પરંતુ ટેસ્ટની સરખામણીએ આ બંને વન ડેમાં એટલા સફળ સાબિત થયા નથી. વિદેશી ધરતી પરની ફાસ્ટ પીચ પર આ બંને ઓલરાઉન્ડર ઉપર વન ડેમાં વધુ નિર્ભર રહી શકાય નહીં. ભારત પાછલાં ઘણાં વર્ષથી એક એવા ઓલરાઉન્ડરની શોધ કરી રહ્યું છે, જે બેટિંગની સાથે મધ્યમ ગતિથી બોલિંગ પણ કરી શકતો હોય. ટી-૨૦માં સારું પ્રદર્શન કર્યા બાદ ન્યૂઝીલેન્ડ વિરુદ્ધ ગઈ કાલે પોતાની પહેલી વન ડેમાં શાનદાર પ્રદર્શન કરીને હાર્દિક પંડ્યાએ ઓલરાઉન્ડરની આ કમી પૂરી કરી દેવાના સંકેત આપી દીધા છે.